b'\n_START_ARTICLE_\nAstra Vitkauskien\xc4\x97\n_START_PARAGRAPH_\nAstra Vitkauskien\xc4\x97 (g. 1968 m. rugs\xc4\x97jo 14 d. Kaune) \xe2\x80\x93 Lietuvos laboratorin\xc4\x97s medicinos gydytoja, mokslinink\xc4\x97, pedagog\xc4\x97 (profesor\xc4\x97).\n_START_SECTION_\nBiografija\n_START_PARAGRAPH_\n1995 m. baig\xc4\x97 Kauno medicinos akademij\xc4\x85. Nuo 2008 m. medicinos moksl\xc5\xb3 daktar\xc4\x97. Nuo 1999 m. Lietuvos imunolog\xc5\xb3 draugijos nar\xc4\x97 ir Lietuvos medicinos mikrobiolog\xc5\xb3 s\xc4\x85jungos nar\xc4\x97. Nuo 2005 m. Europos klinikin\xc4\x97s mikrobiologijos ir infekcini\xc5\xb3 lig\xc5\xb3 draugijos nar\xc4\x97. Nuo 2009 m. tapo Kauno klinik\xc5\xb3 ir LSMU Laboratorin\xc4\x97s medicinos klinikos vadove. Nuo 2010 m. Kauno kra\xc5\xa1to Laboratorin\xc4\x97s medicinos draugijos pirminink\xc4\x97. Nuo 2010 m. COST veiklos BM0906 programos \xe2\x80\x9eBakterij\xc5\xb3 patogeni\xc5\xa1kum\xc4\x85 reguliuojantis RNR: nauji taikiniai alternatyviai terapijai\xe2\x80\x9c vykdomojo komiteto nar\xc4\x97. _NEWLINE_Laboratorin\xc4\x97s medicinos klinikoje skaito paskaitas Lietuvos sveikatos moksl\xc5\xb3 universiteto Medicinos fakulteto studentams, doktorantams ir gydytojams kursantams. _NEWLINE_Nuo 2017 met\xc5\xb3 LSMU Medicinos fakulteto tarybos nar\xc4\x97 ir LSMU Leidybos komisijos sekretor\xc4\x97, Biologijos mokslo krypties doktorant\xc5\xabros komiteto nar\xc4\x97. Medicinin\xc4\x97s ir veterinarin\xc4\x97s biochemijos studij\xc5\xb3 programos bakalauro baigiam\xc5\xb3j\xc5\xb3 darb\xc5\xb3 gynimo komiteto nar\xc4\x97, Laboratorin\xc4\x97s medicinos biologijos studij\xc5\xb3 programos magistro baigiam\xc5\xb3j\xc5\xb3 darb\xc5\xb3 gynimo komiteto nar\xc4\x97.\n_START_SECTION_\nMokslin\xc4\x97 veikla\n_START_PARAGRAPH_\n2008 m. apginta daktaro disertacija tema \xe2\x80\x9ePotenciali\xc5\xb3 hospitalin\xc4\x97s pneumonijos suk\xc4\x97l\xc4\x97j\xc5\xb3 Pseudomonas aeruginosa ir  Klebsiella pneumoniae patogeni\xc5\xa1kumo veiksniai bei j\xc5\xb3 \xc4\xaftaka ligos eigai\xe2\x80\x9c. Mokslinio tyrimo sritis \xe2\x80\x93 laboratorini\xc5\xb3 tyrim\xc5\xb3 svarba lig\xc5\xb3 diagnostikoje, lig\xc5\xb3 genetini\xc5\xb3 pa\xc5\xbeaid\xc5\xb3 paie\xc5\xa1ka. Hospitalini\xc5\xb3 infekcij\xc5\xb3 etiologija ir epidemiologija, rizikos veiksniai, suk\xc4\x97l\xc4\x97j\xc5\xb3 atsparumas antibiotikams ir atsparumo antibiotikams vystymosi dinaminiai poky\xc4\x8diai, atsparumo antibiotikams mechanizmai. \xc4\xaevairi\xc5\xb3 suk\xc4\x97l\xc4\x97j\xc5\xb3 patogeni\xc5\xa1kumo veiksniai ir patogeni\xc5\xa1kumo veiksni\xc5\xb3 \xc4\xaftaka sukelt\xc5\xb3 lig\xc5\xb3 eigai. Turi projekt\xc5\xb3 \xc4\xafgyvendinimo patirties: buvo 2012 \xe2\x80\x93 2014 m. LMT finansuojamo projekto \xe2\x80\x9ePseudomonas aeruginosa patogeni\xc5\xa1kumo veiksni\xc5\xb3 ir atsparumo antibiotikams gen\xc5\xb3 s\xc4\x85saj\xc5\xb3 paie\xc5\xa1ka\xe2\x80\x9c vadov\xc4\x97. 2014 m. KTU MTEPI fondo remiamas bendras KTU ir LSMU mokslinink\xc5\xb3 grupi\xc5\xb3 projektas \xe2\x80\x9eSinergetini\xc5\xb3 sidabro/vario nanodaleli\xc5\xb3 ir grafeno oksido nanokompozit\xc5\xb3 dang\xc5\xb3 formavimas ir j\xc5\xb3 antimikrobinio aktyvumo vertinimas (GOtoAgCu), LSMU dalies vadov\xc4\x97. Lietuvos ir \xc5\xa0veicarijos bendradarbiavimo programos \xe2\x80\x9eMoksliniai tyrimai ir pl\xc4\x97tra\xe2\x80\x9c l\xc4\x97\xc5\xa1omis finansuojamas projektas \xe2\x80\x9eGenetinis diabetas Lietuvoje\xe2\x80\x9c (2012-2015) \xe2\x80\x93 projekto dalyv\xc4\x97. Biomedicininio tyrimo \xe2\x80\x9eSunkios gripo infekcijos etiologija \xc5\xa0iaur\xc4\x97s Europoje\xe2\x80\x9c \xc2\xa0(2017 m.) \xe2\x80\x93 atsakinga (pagrindin\xc4\x97) tyr\xc4\x97ja. LSMUL Kauno klinik\xc5\xb3 projektas \xe2\x80\x9eEuropos bendri veiksmai: antibiotik\xc5\xb3 atsparumo bei su tuo susijusi\xc5\xb3 infekcij\xc5\xb3 ma\xc5\xbeinimas\xe2\x80\x9c (2017-2020 m.m.) \xe2\x80\x93 darbo grup\xc4\x97s vadov\xc4\x97. Buvo ir yra 6 doktorant\xc5\xb3 vadov\xc4\x97, 7 - mokslin\xc4\x97 konsultant\xc4\x97.\n_START_SECTION_\nProfesin\xc4\x97 veikla\n_START_PARAGRAPH_\n1999 \xe2\x80\x93 2002 m. Kauno klinik\xc5\xb3 mikrobiologijos laboratorijoje gydytoja mikrobiolog\xc4\x97. 2001-2006 m. Kauno medicinos universitete Biomedicinos tyrim\xc5\xb3 institute jaunesnioji mokslo darbuotoja. Nuo 2002 m. Kauno klinikose mikrobiologijos laboratorijoje vyresnioji gydytoja mikrobiolog\xc4\x97, nuo 2006 m. iki 2009 m. kartu ir imunologijos ir genetikos laboratorijos vyresnioji medicinos laboratorijos gydytoja. Nuo 2009 rugs\xc4\x97jo 1 d. Kauno klinik\xc5\xb3 ir LSMU Laboratorin\xc4\x97s medicinos klinikos vadov\xc4\x97.'